Alueiden komitean lausunto aiheesta "Komission valmisteluasiakirja: Elinikäinen oppiminen"



Virallinen lehti nro C 357 , 14/12/2001 s. 0036 - 0040



Alueiden komitean lausunto aiheesta "Komission valmisteluasiakirja: Elinikäinen oppiminen" (2001/C 357/10) ALUEIDEN KOMITEA, joka ottaa huomioon komission valmisteluasiakirjan: "Elinikäinen oppiminen" SEK(2000) 1832 lopullinen, ottaa huomioon komission 9. tammikuuta 2001 perustamissopimuksen 265 artiklan ensimmäisen kohdan mukaisesti tekemän päätöksen pyytää aiheesta alueiden komitean lausunto, ottaa huomioon työvaliokuntansa 13. kesäkuuta 2000 tekemän päätöksen laatia aiheesta lausunto ja antaa lausunnon valmistelu valiokunta 7:n "koulutus, ammattikoulutus, kulttuuri, nuoriso, urheilu, kansalaisten oikeudet" tehtäväksi, ottaa huomioon valiokunta 7:n huhtikuun 23. päivänä 2001 hyväksymän lausuntoluonnoksen (CdR 19/2001 rev. 2), jonka esittelijä oli Christina Tallberg (S, PSE), ottaa huomioon Lissabonissa 23. ja 24. maaliskuuta 2000 kokoontuneen Eurooppa-neuvoston puheenjohtajavaltion päätelmät, Feirassa 19. ja 20. kesäkuuta 2000 kokoontuneen Eurooppa-neuvoston puheenjohtajavaltion päätelmät ja Tukholmassa 23. ja 24. maaliskuuta 2001 kokoontuneen Eurooppa-neuvoston puheenjohtajavaltion päätelmät, ottaa huomioon komission vuonna 1995 julkaiseman valkoisen kirjan "Opettaminen ja oppiminen - kohti kognitiivista yhteiskuntaa", KOM(95) 590 lopullinen sekä komission tiedonannon "Tietojen ja taitojen Eurooppaan" KOM(97) 563 lopullinen, ottaa huomioon komission tiedonannon "eLearning - katse huomispäivän koulutukseen" KOM(2000) 318 lopullinen sekä komission kertomuksen mahdollisuuksista saada täydennyskoulutusta Euroopan unionissa KOM(97) 180 lopullinen, ottaa huomioon 16. marraskuuta 1994 antamansa lausunnon vuoden 1996 julistamisesta elinikäisen oppimisen vuodeksi Euroopassa (CdR 244/94 fin(1), KOM(94) 264 final) sekä 15. heinäkuuta 1998 antamansa lausunnon komission kertomuksesta mahdollisuuksista saada täydennyskoulutusta Euroopan unionissa (CdR 424/97 fin(2), KOM(97) 180 lopullinen), ottaa huomioon 14. joulukuuta 2000 komission tiedonannosta "eLearning - katse huomispäivän koulutukseen" antamansa lausunnon (CdR 314/2000 fin(3), KOM(2000) 318 lopullinen), hyväksyi 13. ja 14. kesäkuuta 2001 pitämässään 39. täysistunnossa (kesäkuun 14. päivän kokouksessa) yksimielisesti seuraavan lausunnon. 1. Alueiden komitean näkemyksiä 1.1. Alueiden komitea on tyytyväinen komission valmisteluasiakirjaan, joka on tärkeä lähtökohta kaikkien asianomaisten toimijoiden saamiseksi mukaan tehostamaan eri koulutusalojen kehitystä. Se puolestaan edistää aktiivista kansalaisuutta ja vastaa samalla uuden osaamiselle rakentuvan talouden tarpeisiin. 1.2. Alueiden komitea pitää valmisteluasiakirjassa eräänä merkittävänä näkökohtana sitä, että siinä korostetaan oppimisen elämänlaajuista ja elinikäistä ulottuvuutta ja viitataan koulutusjärjestelmän ulkopuolella tarjoutuviin merkittäviin oppimismahdollisuuksiin. 1.3. Komitea on yhtä mieltä komission kanssa siitä, että nyt on aika toteuttaa ajatus elinikäisestä oppimisesta käytännössä. Lisäksi on laadittava strategioita sekä unionin ja jäsenvaltioiden tasolla että alueellisesti ja paikallisesti. Tässä yhteydessä lähtökohdaksi on luonnollisesti otettava läheisyysperiaate. 1.4. Komission ajatus käydä keskustelua elinikäisestä oppimisesta mahdollisimman lähellä kansalaisia tarjoaa uuden ja kiintoisan lähtökohdan. Alueiden komitealla on tähän liittyvää asiantuntemusta, ja se kannattaa ajatusta. 1.5. Komitea on yhtä mieltä komission kanssa siitä, että elinikäinen oppiminen kuuluu kaikenikäisille, heidän taustastaan ja edellytyksistään riippumatta. Alue- ja paikallistasolla tunnetaan niin lasten, aikuisten kuin vanhustenkin arki. 1.6. AK katsoo, että oppimisympäristöt, joiden hyödyntäminen edellyttää kaikkien paikallisten ja alueellisten toimijoiden mahdollisimman laajaa ja järjestelmällistä panosta, tarjoavat huomattavia mahdollisuuksia. 1.7. Komitea on tyytyväinen, että komissio aikoo valmisteluasiakirjan pohjalta - aloittaa lähellä kansalaisia käytävän keskustelun heidän koulutustarpeistaan, siihen osallistuvat kaikilla tasoilla asiasta vastaavat toimijat - käynnistää keskustelun elinikäisen oppimisen toteuttamiseen liittyvästä kattavasta strategiasta yksilötasolla sekä kaikilla julkisen ja yksityisen elämän aloilla - tarjota elinikäisestä oppimisesta kaikilla tasoilla vastaaville tärkeimmille toimijoille sekä EU:n toimielimille ja työmarkkinaosapuolille tilaisuuden osallistua neuvonpitoon, ja ehdottaa tämän laajan neuvottelun tuloksen perusteella tavoitteita, toiminta-aloja ja vertailuarvoja, joiden avulla elinikäisen oppimisen strategia voitaisiin panna täytäntöön. 1.8. Alueiden komitea tukee tällaista työskentelymuotoa, koska elinikäisestä oppimisesta käytävään keskusteluun tulee saada mukaan kaikki kansalaiset ja oppimiseen liittyvät mahdolliset toimijat. 1.9. Komitealle on tärkeää osallistua tähän keskusteluun ja edistää sitä. AK edustaa alue- ja paikallistasoa, joka vastaa siitä, että kuntalaiset voivat tulla toimeen, kehittää itseään ja osallistua aktiivisesti yhteiskuntaelämään ja erityisesti yhteiskunnan demokraattisiin prosesseihin. 1.10. Paikallis- ja aluetaso toimii myös - kouluviranomaisena ja opetustoimesta vastaavana tahona, koska paikallis- ja alueviranomaiset vastaavat usein sekä yleissivistävästä että ammattikoulutuksesta - kansalaisten, eli niin lasten, aikuisten kuin vanhusten hyvinvoinnista vastaavana sosiaaliviranomaisena ja muita epäsuotuisammassa asemassa olevien, erityisesti fyysisestä ja/tai henkisestä vammasta kärsivien kansalaisten osallistamisen ja integraation välineenä - paikallisen ja alueellisen kehityksen ja kasvun koordinoijana, ja näin työvoiman valmiuksien kehittäminen palvelee paikallis- ja aluetason etuja - työnantajana, ja siinä ominaisuudessa sen omien työntekijöiden valmiuksien kehittäminen on paikallis- ja aluetason edun mukaista - osuus- ja yhteisötalouden toimijoiden paikallis- ja aluetason kumppanina antaakseen kansalaisille virikkeitä osallistumaan demokraattisiin prosesseihin. Elinikäinen ja elämänlaajuinen oppiminen 1.11. Alueiden komitea on täysin samaa mieltä siitä, että elinikäinen oppiminen koskee kaikkia iästä, taustasta ja edellytyksistä riippumatta. AK pitää elinikäistä oppimista perusedellytyksenä myös alueiden ja yhteisöjen elinkelpoisuudelle ja kehitykselle sekä Euroopan unionin johtoasemalle osaamiselle rakentuvan talouden kärjessä. 1.12. Komitean mielestä on lisäksi erityisen merkittävää, että valmisteluasiakirjassa käsitellään myös elämänlaajuista oppimista, joka kehittyy oppijan koko elinkaaren ajan (elinikäinen oppiminen) ja korostetaan monia erityisesti virallisen koulutusjärjestelmän ulkopuolisia oppimismahdollisuuksia. Näitä ovat - epävirallinen eli nonformaali oppiminen mm. järjestötyössä, vapaaehtoisilla kursseilla, kansanopistoissa, kansalaisopistoissa, avoimessa yliopistossa sekä - arkioppiminen, eli informaali oppiminen työ- ja arkielämässä. AK katsoo, että arkioppimisen laajuutta ja merkitystä on pohdittava nykyistä perusteellisemmin. 1.13. Alueiden komitea katsoo, että elinikäisen oppimisen käsitteen laajentamisen myötä myös tarkastelunäkökulma muuttuu, eikä oppimisen enää katsota tarkoittavan pelkästään virallisen koulutusjärjestelmän tarjoamaa opetusta tai rajoittuvan koskemaan erityisaloihin liittyvän tiedon hankkimista. Sen sijaan keskipisteeseen asetetaan entistä enemmän yksilön oppimis- ja kehitysmahdollisuudet. 1.14. AK katsoo lisäksi, että tämä näkemys tulee vaikuttamaan myös virallisen koulutusjärjestelmän asemaan. Komitea pitää tärkeänä keskustelua siitä, miten kouluopetusta voidaan suunnata entistä enemmän lisäämään tietoisuutta oppimisen eri muodoista ja tukemaan yksilöissä asennetta, jonka mukaan oppimista tapahtuu koulujärjestelmän ulkopuolellakin eri yhteyksissä ja elämän eri vaiheissa. 1.15. Lasten ja nuorten koulutus on elinikäisen ja elämänlaajuisen oppimisen lähtökohta. Yksi sen tärkeimmistä tavoitteista on tarjota kulttuurinen ja menetelmällinen perusta uteliaisuuden ja oppimisenhalun stimuloimiseksi. Valmisteluasiakirjan keskeisin viesti tiivistyy kuuteen kohtaan, jotka tarjoavat lähtökohdan avoimelle keskustelulle. 1) Uusia perustaitoja kaikille 1.16. Alueiden komitea pitää tervetulleena keskustelua kaikkia koskevista uusista perustaidoista. Se on komission kanssa yhtä mieltä siitä, että keskustelun lähtökohdaksi tulee ottaa perinteisten kouluaineiden kattamaa alaa laajemmat tiedot- ja taidot. AK haluaa osallistua aiheesta käytävään keskusteluun. 1.17. Luku-, kirjoitus- ja laskutaidon kaltaiset perustaidot ovat edelleen erittäin tärkeitä. Niitä voidaan kuitenkin tarkastella myös tiedonhankinta-, viestintä- ja ongelmanratkaisukeinoina. Myös tieto- ja viestintätekniikan osaamista ja kielitaitoa voidaan pitää edellä mainittuja valmiuksia tukevina seikkoina. Muita valmisteluasiakirjassa mainittuja valmiuksia ovat lisäksi "henkilökohtaisen kehityksen käyttövoima", "kypsä suhtautuminen omaan oppimiseen" ja "yrittäjyys". 1.18. Muiden ihmisten ymmärtäminen ja kunnioittaminen sekä empatia riippumatta etnisestä, kielellisestä tai uskonnollisesta taustasta ovat esimerkkejä mainitunlaisesta kaikkien tarvitsemasta tietämyksestä, jota oppimisen eri muotojen on tuettava. Esimerkkinä mainittakoon myös, että Euroopan kielellisen, kulttuurisen ja luonnon monimuotoisuuden ymmärtäminen luo lisäarvoa, joka voi rikastaa ja vahvistaa eurooppalaista identiteettiä. 1.19. Samoin näkemys paikallisesta ja alueellisesta monimuotoisuudesta voi parantaa tietoyhteiskunnan dynaamisuutta ja toimivuutta. 1.20. Huomiota tulee niin ikään kiinnittää tasa-arvonäkökohtiin ja ympäristökysymyksiin. 2) Lisää investointeja henkilöresursseihin 1.21. AK pitää komission tavoin asianmukaisena keskustelua henkilöresursseihin suunnattavista lisäinvestoinneista, vaikka komitean mielestä keskeinen kysymys on se, miten kyseinen panostus tuottaa tehokkaimmin tulosta. Paikallis- ja alueviranomaisilla on tärkeä rooli siltana yritysten ja työelämän sekä paikallisten koulutusta järjestävien tahojen ja kouluttajien välillä. Paikallis- ja alueviranomaisilla on ainutlaatuiset edellytykset luoda rakentavia kumppanuuksia työmarkkinaosapuolten sekä oppilaitosten ja jatkokoulutusta tarjoavien laitosten välille ja siten räätälöidä koulutusmahdollisuudet paikallisia tarpeita ja vaatimuksia vastaaviksi. 1.22. AK haluaa kuitenkin korostaa, että tällaisia järjestelmiä muodostettaessa on tärkeää muistaa, ettei luoda kuiluja työssäkäyvien ja työttömien tai työvoimaan kuulumattomien - tai pitkälle koulutettujen ja vähemmän koulutettujen välille. 1.23. Edellä mainitun vuoksi elinikäisen oppimisen rahoitusta ei voida rajata työmarkkinaosapuolten kesken sovittavaksi, vaan rahoitus tulee sopeuttaa komission asiakirjassa esitetyn oppimista ja kehitystä edustavan uuden näkemyksen mukaiseksi. 1.24. On välttämätöntä, ettei elinikäisen koulutuksen merkitystä ymmärretä ainoastaan taloudelliseksi eduksi. Oppiminen on ensisijaisesti yksilön kehittämistä ja vasta toissijaisesti ammattitaidon saavuttamista. 3) Innovaatiot opettamisessa ja oppimisessa 1.25. Alueiden komitea on komission kanssa yhtä mieltä siitä, että tieto- ja viestintätekniikkaan perustuvat opetusvälineet tarjoavat suuria mahdollisuuksia opetus- ja oppimismenetelmien innovaatioihin. Niitä tulee kuitenkin hyödyntää sopivissa yhteyksissä. Vähän koulutettujen on muita vaikeampi oppia yksin käyttämään tieto- ja viestintätekniikkaa sekä etäopetusvälineitä, ja he tarvitsevat muita enemmän ohjausta. AK korostaa, että myös sellaisten oppimisympäristöjen kehittämisestä ja muodostamisesta on keskusteltava, joissa ihmiset voivat oppia yhdessä. 4) Oppimisen arvostaminen 1.26. Alueiden komitea katsoo, että loppuun suoritetun koulutuksen ja hankitun pätevyyden arvostusta on tarpeen lisätä. Komitea katsoo kuitenkin, että tämä tarve voi johtaa monimutkaiseen ja tekniseen tietojen arviointiin tai menetelmiin, joissa yksilöä tarkastellaan objektina sen sijaan, että tuettaisiin hänen tarvettaan saada osaamiselleen tunnustus ja siitä todistus. 1.27. Tällaiset järjestelmät voivat pelottaa ja kääntyä alkuperäistä tarkoitustaan vastaan. Tämän vuoksi on tärkeää, että tiedon- ja osaamisenvälittäjänä toimii yksilö itse. Tästä mielenkiintoisen esimerkin tarjoaa eurooppalainen kieliportfolio. 5) Ohjauksen ja neuvonnan uudistaminen 1.28. Alueiden komitea on yhtä mieltä siitä, että ohjaus- ja neuvontapalvelujen on oltava paikallisia ja niiden edistämiseksi on luotava verkkoja. Nykyaikaisen tietotekniikan saatavuus paikallistasolla on välttämätöntä. On tärkeää, ettei panostusta rajoiteta opintojen- tai ammatinvalinnanohjaukseen, vaan yksilökohtaisten suunnitelmien laatimista ja urasuunnittelua tuetaan tehokkaasti. Lisäksi tulee rohkaista niitä, joiden kouluaikaiset kokemukset eivät ole olleet kovin myönteisiä. 6) Oppiminen lähellä kotia 1.29. Alueiden komitea on täysin samaa mieltä komission kanssa siitä, että paikallistason resurssit on olennaista aktivoida elinikäisen oppimisen tueksi. On tärkeää, että keskustelu aloitetaan paikallis- ja aluetasolla. 1.30. Komitea panee merkille valmisteluasiakirjassa esitetyn toteamuksen, että oppiminen kehdosta hautaan tapahtuu useimpien kohdalla paikallisyhteisössä. Lisäksi juuri paikallis- ja alueviranomaiset tarjoavat infrastruktuurin, joka mahdollistaa elinikäiseen oppimiseen osallistumisen: esimerkiksi lasten ja omaisten hoito- ja sosiaalipalvelut sekä liikennevälineet. Siksi on olennaisen tärkeää aktivoida resurssit elinikäisen oppimisen tueksi alueellisesti ja paikallisesti. 1.31. Alueiden komitea on yhtä mieltä siitä, että koulutuksen ja elinikäisen oppimisen järjestäminen mahdollisimman lähellä oppijoita on erittäin tärkeää. Mikäli osaamiselle rakentuvan talouden halutaan kehittyvän eri puolilla EU:ta, tulee sekä ammattipätevyydestä huolehtimisen edellytyksiä että elinikäisen oppimisen mahdollisuuksia tukea oppijoiden kotiseuduilla. 1.32. Oppimismahdollisuuksien maantieteellistä saatavuutta on tarkasteltava yhteydessä muihin seikoihin, joilla parannetaan opetustarjonnan saatavuutta yksilön kannalta, niin tarjonnan muodon kuin sijainnin osalta. Näitä seikkoja ovat mm. - opetuksen tarjoaminen päiväsaikaan / iltaisin sekä pyhinä - opetuksen tarjoaminen kesällä ja perinteisinä loma-aikoina - kurssitiheys - etäopiskelu - joustava opiskelu ja opinto-ohjaus. 1.33. Paikallisen perusrakenteen luomisen elinikäiselle oppimiselle ei tarvitse välttämättä johtaa erityisten ja erillisten toimintojen luomiseen, vaan se rakentuu niin laajalti kuin mahdollista jo olemassa oleviin mahdollisuuksiin, joita täydennetään puuttuvilla avaintoiminnoilla. Tämän vuoksi standardoidut paikalliset oppimiskeskukset eivät ole alueiden komitean tavoitteena. 1.34. Komitea on täysin yhtä mieltä komission kanssa siitä, että elinikäinen oppiminen kuuluu kaikenikäisille, taustasta ja edellytyksistä riippumatta, koska osaamisen jatkuva kehittäminen on jokaisen alueen ja yhteisön elin- ja kehityskelpoisuuden perusedellytys. 2. Alueiden komitean suosituksia 2.1. Alueiden komitea katsoo, että eurooppalaisen elinikäisen oppimisen strategian onnistuminen edellyttää paikallis- ja aluetasolla asetettuja tavoitteita sekä vastaavan seurantajärjestelmän kehittämistä. Tavoitteena on kehityssuuntausten ja tavoitteiden toteuttamisen kuvaaminen sekä vertailuanalyysien laatiminen. 2.2. Elinikäisen oppimisen strategia edellyttää myös tilastojen ja indikaattoreiden kehittämistä. Komission asiakirjan mukaan nykyiset koulutustilastot painottuvat kuvaamaan koulutusinstituutioiden toimintaa ja vähemmän yksilöiden tai yritysten oppimista ja koulutusta. 2.3. AK pitää todennäköisenä, että epävirallisen ja arkioppimisen tukeminen edellyttää resurssien uusjakoa. 2.4. Komitean mielestä on myönteistä, että toimintaohjelmien Sokrates, Leonardo da Vinci, Nuoriso, eLearning ja Kulttuuri 2000 katsotaan tarjoavan keinoja elinikäisen oppimisen eurooppalaisen ulottuvuuden kehittämiseksi. 2.5. AK:n näkemyksen mukaan kaikki oppimiskentän paikalliset ja alueelliset toimijat on tarpeen saada järjestelmällisesti mukaan toimintaan. 2.6. Komitea katsoo, että valmisteluasiakirjassa asetettu elinikäisen ja elämänlaajuisen oppimisen kunnianhimoinen tavoite asettaa vaatimuksia koordinoinnille, perusrakenteille, institutionaaliselle kehykselle ja yhteistoiminnalle. Elinikäinen ja elämänlaajuinen oppiminen kattaa kuitenkin unionin eri puolilla eri-ikäisiä ja tiedoiltaan erilaisia ihmisiä, eikä sitä voida kehittää ja toteuttaa ylhäältä päin. Sen muotoilun tulee perustua kansalaisten tarpeisiin ja edellytyksiin. Lisäksi lähtökohdaksi tulee asettaa paikallis- ja aluetasolla ilmenevät tarpeet ja edellytykset. 2.7. Alueiden komitea katsoo, että yksinomaan paikallis- ja alueviranomaisilla on edellytykset käsitellä kohdassa 1.30 käsiteltyjä kysymyksiä. Valtiotason tai tietyissä tapauksissa osavaltio- tai vastaavan tason tärkeäksi tehtäväksi jää sen sijaan kannustaa yksilöitä, yrityksiä ja julkisia toimijoita investoimaan koulutukseen ja oppimiseen sekä luoda niille siihen edellytykset. 2.8. Sen sijaan komitea pitää asianmukaisena, että onnistunutta elinikäisen oppimisen perusrakennetta edustavista esimerkeistä otetaan oppia ja niitä levitetään. Käytännössä tätä voitaisiin toteuttaa luomalla Internet-tietokanta, jossa olisi tarjolla paikallisia esimerkkejä eri puolilla Eurooppaa luoduista perusrakenteista ja joka edistäisi yhteyksien luomista. AK pitää myös eurooppalaisen tietokannan kehittämistä tarpeellisena. 2.9. Koska elinikäiseen oppimiseen liittyvät kysymykset koskettavat voimakkaasti alue- ja paikallisviranomaisia, alueiden komitea pitää välttämättömänä komission ja AK:n välisen yhteistyökomitean perustamista elinikäiseen oppimiseen liittyvien toimien edistämiseksi. Yhteistyökomitea voi olla myös tärkeässä asemassa laajentuneen unionin tulevaisuutta silmällä pitäen. Bryssel 14. kesäkuuta 2001. Alueiden komitean puheenjohtaja Jos Chabert (1) EYVL C 210, 14.8.1995, s. 74. (2) EYVL C 315, 13.10.1998, s. 9. (3) EYVL C 144, 16.5.2001, s. 34.